ჩარლზ აივზი
ჩარლზ ედვარდ აივზი (ინგლ. Charles Edward Ives ინგლისური წარმოთქმა: [aɪvz]; დ. 20 ოქტომბერი, 1874 – გ. 19 მაისი, 1954) — ამერიკელი მოდერნისტი კომპოზიტორი, ერთ-ერთი პირველი საერთაშორისოდ აღიარებული ამერიკელი კომპოზიტორი. აივზის მოღვაწეობის საწყის პერიოდში მისი მუსიკა, მეტწილად, უგულვებელყოფილი იყო, ნაწარმოებების დიდი ნაწილი კი წლების მანძილზე არ სრულდებოდა. მოგვიანებით, მისი მუსიკის ხარისხი საჯაროდ იქნა აღიარებული და იგი „ამერიკელ ორიგინალად“ მიიჩნევა. იგი ერთ-ერთი პირველი კომპოზიტორი იყო, რომელიც სისტემატურად იყენებდა ექსპერიმენტულ მუსიკალურ ხერხებს, მათ შორის, ატონალობას, პოლირიტმიას, ბგერით კლასტერებს, ალეატორიკულ ელემენტებს და მეოთხედ ტონებს. მისი ექსპერიმენტები წინ უსწრებდა ბევრ ისეთ მუსიკალურ ინოვაციას, რომელიც XX საუკუნეში ფართოდ შევიდა ხმარებაში. აქედან გამომდინარე, იგი ხშირად სახელდება, როგორც XX საუკუნის არტ-მუსიკის უპირველესი ამერიკელი წარმომადგენელი. აივზის ბგერითი სამყარო ეფუძნებოდა ტრადიციულ სიმღერებს, საგალობლებს, მელოდიებს ქალაქის ბენდის რეპერტუარიდან, რომლებსაც სადღესასწაულო აღლუმებზე ისმენდა ხოლმე, შაბათის საცეკვაო საღამოებზე მოსმენილ სავიოლინო მელოდიებს, პატრიოტულ სიმღერებს, სენტიმენტალურ სალონურ ბალადებს და ამერიკელი კომპოზიტორის, სტივენ ფოსტერის შემოქმედებას.